Polisie skiet ‘rower’ tydens betoging doodArgieffoto: SAPD ŉ Man is vandeesweek in ŉ skietgeveg met die polisie in Noordwes doodgeskiet. Brig. Sabata Mokgwabone, provinsiale polisiewoordvoerder, het gesê die polisie het Donderdagmiddag ŉ protesaksie in Mmabatho gemonitor toe hulle van ŉ gewapende rooftog in kennis gestel is. “Die polisie het die verdagtes agterna gesit wat in ŉ minibustaxi en ŉ bakkie op die vlug geslaan het. Tydens die jaagtog het die polisie se Nyala teen die taxi gebots en omgeslaan.” Volgens Mokgwabone het die mense in die taxi op die polisie begin skiet en die polisie het teruggeskiet en ŉ insittende noodlottig gewond. Die bakkie kon daarin slaag om weg te kom. Die res van die verdagtes is steeds soek. ŉ Saak van moord is aanhangig gemaak en sal deur die polisiewaghond, die onafhanklike polisie-ondersoekdirektoraat (Opod), ondersoek word. Die polisie ondersoek ook ŉ saak van gewapende roof. Die voorval hou nie verband met die voortdurende protesaksies in Mahikeng nie.